Kinderhuis glo ‘te wit’ vir skenkingsBepalings van die Wet op Breëbasis Swart Ekonomiese Bemagtiging (BBBEE) het privaatondernemings glo ontmoedig om donasies aan ‘n Pretoriase kinderhuis te maak, aangesien meeste van die kinders glo wit is. “Daar is niks wat ons kan doen nie, dit is ‘n hartseer saak,” het Elzane van der Merwe, bemarkingsbestuurder van die Jakaranda-kinderhuis, aan The Times gesê. Meeste van die kinders by die kinderhuis is wit. Kragtens die wet beteken dit dat korporatiewe donateurs nie BBBEE-punte vir skenkings sal ontvang nie. Van der Merwe sê die tehuis kies nie die kinders vir wie hulle sorg nie, maar dat maatskaplike werkers en die howe besluit watter kinders om by die kinderhuis te plaas. Volgens The Times word 70% van die kinderhuis se jaarlikse lopende koste van R25 miljoen deur korporatiewe skenkers befonds, wat nou oor die afgelope drie jaar hul ondersteuning onttrek het. Die wet bepaal dat BBBEE-punte slegs toegeken kan word wanneer donasies aan liefdadigheidsorganisasies gemaak word waarvan driekwart van die begunstigdes uit voorheen benadeelde rasgroepe kom. The Times berig dat die kinderhuis die afgelope twee jaar R7.1 miljoen per jaar van die regering ontvang het. Dit is hierdie jaar na R9.1 miljoen verhoog.